**Ipotetic**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Ne-am fi pierdut la primul colţ de stradă

De n-am fi fost cu dor încătuşaţi,

Când viaţa închidea o acoladă

Noi traversam hazardul. Doi soldați

Cu tălpi însângerate de-ndoială,

Am străbătut destinul, la-nceput,

Am diluat emoţii în cerneală

Descoperind geneza-ntr-un sărut.

Ne-am fi pierdut pe sub vulcanii Terrei

Loviţi de-o nouă undă de seism

Și-am fi pretins perfecţiunea sferei

Cu ochii-nchiși, bolnavi de daltonism.

- Ne-ar fi-ngropat tristețea-n amnezie

De n-am fi fost de Marte botezați,

Dar am trecut prin foc și agonie

Cu fruntea sus. Atomi aliniați

Cu palmele aprinse de cerneala

Ce-a consfințit poemele-n tandem

Când primăvara-și învingea sfiala

Și iernii îi cânta un recviem.

Ne-am fi pierdut în valurile mării

Și-ntr-un târziu aș fi uitat să-ți spun

Că am topit ghețarii remușcării

Să ne-ntâlnim într-un destin comun.

Liliana Trif Ioan Grigoraș